《筱岫在署时，于书室墙侧植竹一枝，至秋倏生十笋，蓊然成林，为之一快》
清代·孙元衡

墙下种青玉，亭亭惟一竿。对此孤竹君，珍重同琅玕。

渡海不忍别，挥杯与盘桓。慇勤属长须，毋使僮仆残。

方秋四气备，芽笋纷以攒。稚子脱新锦，老龙恋深蟠。

枝垂苍藓上，梢罥青云端。来风动葳蕤，防露见檀栾。

清吟致遥想，匪直报平安。

作者简介：安徽桐城人，字湘南。贡生。官至东昌知府。有《赤嵌集》，乃康熙四十四年任台湾同知后所作，记土风物产。